GPSC : การเงินแกร่งหนุนโตระยะยาวแนะนำซื้อราคาเป้าหมาย 42.00 บาท
GPSC:การเงินแกร่งหนุนการโตระยะยาวแนะนำซื้อราคาเป้าหมาย 42.00 บาท
5 ม.ค. 2560

บล.ดีบีเอส วิคเคอร์ส ระบุในบทวิเคราะห์วันนี้ (5 ม.ค.) ว่า บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ผลประกอบการเติบโตแข็งแกร่งในช่วงปี 2559-2561  โดยเฉลี่ยแล้วขยายตัว 29% ต่อปี โดยเป็นผลจาก 1) มีกำลังการผลิตเพิ่มขึ้น, และ 2) อัตราค่าไฟฟ้าและไอน้ำที่ขายให้กับลูกค้ากลุ่มอุตสาหกรรมเพิ่มขึ้น สะท้อนการปรับขึ้นของราคาก๊าซ โดยปริมาณการผลิตจะเพิ่มขึ้นเฉลี่ย 9% ต่อปีไปถึงสิ้นปี 2562 ซึ่งหลักๆ มาจากโรงไฟฟ้าไซยะบุรี ในประเทศลาว ซึ่งคิดเป็น 23% ของกำลังการผลิตของบริษัท ณ สิ้นปี 2559
ฐานะการเงินแข็งแกร่งตลอด 3 ปีข้างหน้าแม้ว่าจะมีการลงทุนใหม่เพิ่มขึ้นตามแผนที่ได้วางไว้อย่างต่อเนื่องก็ตาม ทาง DBSV คาดการณ์สัดส่วนหนี้สินสุทธิต่อทุน ณ สิ้นปี 2559-2561 ทรงตัวไว้ที่ 0.1 เท่า
เริ่มต้นการวิเคราะห์ปัจจัยพื้นฐานด้วยคำแนะนำซื้อให้ราคาพื้นฐาน 12 เดือนข้างหน้าไว้ที่ 42 บาท (DCF) จุดเด่น คือ มีกระแสเงินสดจากการดำเนินงานที่ดีโดยมีสัญญาขายไฟฟ้าระยะยาวกับผู้ซื้อรายใหญ่ที่มีศักยภาพ คือ EGAT และกลุ่ม PTT บริษัทมีการเติบโตที่ต่อเนื่องในช่วง 3-4 ปีข้างหน้า ฐานะการเงินแข็งแกร่ง โครงสร้างผู้ถือหุ้นแข็งแรง (PTTGC ถือหุ้น 22.7%, PTT ถือ 22.6%, TOP ถือ 20.8%)